**Alex Hraško**

**Neandertálec GUGU**

Bol raz jeden Gugu, ktorý rád lovil. Jedného dňa dostal chuť na ryby. Tak šiel k rybníku. Do vody hodil sieť a čakal a čakal. Už to chcel vzdať, no vtedy sa niečo chytilo. Veľmi sa potešil, keď ťahal tú sieť z vody. No zistil, že to bola iba kosť. Tak sa smutne pobral domov. Cestou ale uvidel mamuta. Rýchlo sa skrčil, vytiahol z jašteričieho opaska oštep a hodil po mamutovi.

Oštep letel a letel, ale on sa netrafil a mamut sa zľakol a utiekol preč. „No nič,“ povedal si. Išiel domov spať s prázdnym žalúdkom. Už vchádzal do svojej jaskyne, keď tu zrazu jeho susedia zakričali: „Všetko najlepšie!“

A on len s otvorenými ústami pozerá po jaskyni, kde bola kopa jedla, nová kožušina a nový pekný kyjak. Bol veľmi rád. Gugu totiž zabudol, že má v ten deň narodeniny.